獨步惠泉用石刻中韻
作者：洪适
朝代：宋

paragraphs: 拂崖看古字，倚策仰前英。
雕章細細讀，清思源源生。
文傳峴山石，句敵渼陂行。
一字或華衮，五言有長城。
林蟬眾作噪，下里羞混并。
坐令蕞爾國，宇內渾知名。
茲泉發地脈，有玉潜山庭。
神龍職何護，老蚌呈煌熒。
楚人力水耨，倚沼仍畦瀛。
觱沸晝復夜，輸出無窮聲。
演迤清漢接，旋折數日程。
膏潤亙原陌，穀價年年平。
非才忝敷惠，下考乃爲榮。
疲民未擊壤，循吏難聯橫。
獨行挹清泚，誰與論丹誠。
銷憂賴季雅，遣興煩客卿。
信美非吾土，千古仲宣情。